Sɛ ɔbaa fa yafun a, ndzɛmba ahorow pii na ɔkɔ mu a ɔnnyɛ asɛm kakraba koraa. Awoo ekyir no, binom nya hɔnho anaa hɔn apɔwmudzen ho nsɛm totɔ yie, mbom binom so nnya no dɛm koraa. Ɔbaa awoo ewie no, ndzɛmba anaa ndzeyɛɛ ahorow pii na otum ba no do a sɛ ɔannhwɛ annka ho asɛm yie a, ɔdze nsunsuando bɔn ba n’akwan mu. Iyinom na hɛn mpanyin too no dzin awoo ekyir yarba no. Dza ɔwɔ ase ha yinom nye awoo ekyir yarba no bi na dza ɔbaa a ɔawo fofor biara bɛyɛ dze abɔ noho ban.
Odzi kan nye esikyire dodow a onntum ngyina faakor wɔ nyimpadua no mu no. Sɛ basia woo wie a, esikyire a ɔwɔ no mbɔgyaa no mu no huruw kɔ sor tsitsiriw nye mber a basia no nyaa esikyire yarba wɔ ne nyinsenber mu anaa dɛ ɔwɔ bi ansaana ɔrefa yafun no. Yarba no tum kɔ ber a ɔawoo ewie no nkankanara ber a onyia no ahwɛ n’edzidzi no nsɛm yie na ɔahwɛ atsentsen n’apɔwmu ber to ber. Sɛ obi nya esikyire yarba wɔ ne nyinsenber mu na ɔannhwɛ annyɛ ndzɛmba bi enntu ase emmfi hɔ a , otum ka no do na awoo ekyir no ɔdze ɔhaw brɛ no.
Ɔtɔ do bio nye nsu a ɔtaa gyina nyimpadua ne beebi tse dɛ abasa, nsa, nan na pii a ɔkeka ho na ɔma ɔhonhon. Ɔnam homɔnse no dodow a ɔbaa nya no ne nyinsenber mu ntsi, nsu taa gyina hɔn nyimpadua no mu mpo ber a ɔawoo ewie no na iyi na wɔfrɛ no Edema. Iyɛ yɛ dza mbasiafo dodowara taa famu wɔ awoo ekyir. Otum ma baatan no ne nsa, n’anan, na no nkotodwe honhon. Ahonhon no tum dzi ndaatwɔtwe ebien na bi mpo tum kyɛr kyɛn dɛm ansaana efi nyimpadua no mu. Sɛ odzi ndawɔtwe na ahonhon da ho ara wɔ hɔ a, dza ɔsɛ dɛ ɔyɛ nye dɛ ɔbɔkɔ ekohu datser ma ɔdze no ato edur do ma oeenya ahotɔ. Ɔsɛ dɛ abaatan biara hyɛ iyi nsew dɛ ndzɛmba ahorow no mu kor a osi wɔ awoo ekyir ama wɔaayɛ dza ohia sɛ iyi yi ne tsir a.
Bio, ɔbaa n’awoo ekyir no, n’enumfu tum honhon yɛ akɛse. Iyi yɛ ber a nsu ahyɛ enufu no ma . Enufu no tum yɛ dzendzenndzen na afei, ɔyɛ kur so. Iyinom nyinara tum ba nda kakra ekyir a basia no awoo ewie no, mbom sɛ ɔhyɛ ase dɛ ɔrema abofra no enufu pɛr na ne nyinara efir edzi.
Otsia bio no, sɛ ɔbaa woo wie a, otum nya kooko. Nyinsenber mu no, apemfo binom ntsin a ɔwɔ hɔn tun tum honhon ma sɛ worigya hɔn nan a , okyi mbɔgya. Iyi yɛ adze a ɔyɛ yaw na ɔma okyi mbɔgya ber biara a wobegya hɔn nan. Boi, awoo ber mu no, kyem a basia no kyem no so tum ma ne ntsin honhon ma otum kyi mbɔgya. Awoo ekyir no, ahonhon no twetwe ma enyim tum twontwom koraa. Sɛ ɔba no dɛ ɔyɛ kɛse gye nsamu dza a, ɔno dze, nna ɔsɛ dɛ onyia no kohu ne datser kɛgye ayarhwɛ.
Dza otwa tun nye dɛ, sɛ ɔbaa woo wie a, adze kor a otum haw no nye nsu nketsenketse a ɔtaa gugu no. Ndzɛmba ahorow pii na ɔtaa fi hɔn ase ba a mbɔgya ka ho bi. Iyinom ba wie a, nda kakra ekyir no, nsu a ɔba no n’enyi sesa fi kɔkɔɔ dze kɔ dza ɔyɛ dɛ akokɔangoa na kɔkɔɔ a apa kakra. Binom hɔn nsu na mbɔgya a ɔba no tum yɛ kɛse a dza ɔsɛ dɛ ɔyɛ ara nye dɛ ɔbɔkɔ akohu datser akɛgye ayarhwɛ.
Ndzɛmba ahorow pii na mbaa fa mu wɔ awoo ekyir a ɔsɛ dɛ ɔbaa biara a ɔawo fofor no hyɛ no nsew amma aammfa hu ammbɔto hɔn do dɛ mbrɛ no mu dodow noara tum kɔ a ho nnhia dɛ wɔbɔkɔ ayarsabea koraa gye dɛ ber a no mu ayɛ dzen.
